പാഴ് വസ്തുക്കള് വില്പന നടത്തിയ പണം കൊണ്ട് വീട് നിര്മിച്ച് ജില്ലാ ഹയര്സെക്കന്ഡറി എന്എസ്എസ് കല്പ്പറ്റ: സ്വന്തം വീടുകളിലെ ഉപയോഗ ശൂന്യമായ വസ്തുക്കള് കൊണ്ട് ഒരു വീടുണ്ടാക്കാമെന്ന് പ്രവര്ത്തിയിലൂടെ കാണിച്ചു തരികയാണ് ജില്ലയിലെ ഹയര് സെക്കന്ഡറി എന്എസ്എസ് വോളണ്ടിയര്മാര്. പഴയ പാത്രങ്ങള്, പത്രങ്ങള്, പാഴ് വസ്തുക്കള്, പ്ലാസ്റ്റിക് തുടങ്ങിയവ ശേഖരിച്ച് വിറ്റ് 54 എന്എസ് എസ് യൂണിറ്റുകള് സമാഹരിച്ചത് സഹപാഠിക്ക് ഒരു വീടുണ്ടാക്കാനുള്ള തുകയാണ്. പുത്തുമലയില് കാടരികില് ഒരു ബന്ധുവിന്റെ ഒറ്റമുറി കൂരയില് താമസിക്കുന്ന സ്വന്തമായി വീടോ സ്ഥലമോ ഇല്ലാത്ത ആറംഗ കുടുംബത്തിനാണ് എന്എസ്എസ് സ്നേഹഭവനം ഒരുക്കിയത്. അഞ്ചു മാസങ്ങള്ക്കു മുന്പ് ജില്ലാ പട്ടികജാതി വികസന ഓഫീസര് കെ.കെ. ഷാജു, നാഷണല് സര്വീസ് സ്കീം ജില്ലാ കോ ഓര്ഡിനേറ്റര് കെ.എസ്. ശ്യാല് എന്നിവര് ചേര്ന്ന് തറക്കല്ലിടല് നടത്തിയ ഗൃഹനിര്മാണം പൂര്ത്തിയായി. അഭ്യുദയകാംക്ഷികളായ ഒരു കൂട്ടം ആളുകള് സാന്പത്തിക സമാഹരണം നടത്തി മേപ്പാടി ചെന്പോത്തറയില് വാങ്ങി നല്കിയ അഞ്ച് സെന്റ് സ്ഥലത്താണ് 600 ചതുരശ്രയടി വിസ്തൃതിയുള്ള വീടു നിര്മിച്ചത്. മൂന്നു മുറികളും അടുക്കളയും പൂമുഖവും അടങ്ങുന്ന വീടിന്റെ ഔപചാരികമായ താക്കോല് കൈമാറല് ചടങ്ങ് മുഖ്യമന്ത്രി പിണറായി വിജയന് ഇന്നു വൈകുന്നേരം മൂന്നിന് ഓണ് ലൈനായി നിര്വഹിക്കും. മേപ്പാടി ചെന്പോത്തറയില് കല്പ്പറ്റ എംഎല്എ ടി. സിദ്ദിഖ്, ജില്ലാ പഞ്ചായത്ത് പ്രസിഡന്റ് സംഷാദ് മരക്കാര്, മുന് എംഎല്എ സി.കെ. ശശീന്ദ്രന്, പഞ്ചായത്ത് പ്രസിഡന്റ് ഓമന രമേശ് തുടങ്ങിയവര് പരിപാടിയില് പങ്കെടുക്കും.